Mamlakat 3 oyga berkitilmasa, koronavirusdan qutulmaymiz — Deputat

Eron parlamenti qo`mitasi raisi Abdurizo Aziziy 4 yarim mingdan ziyod kishining hayotiga zomin bo`lgan koronavirus surunkali vaboga aylanishidan xavotirda ekanini bildirib, ushbu kasallikka qarshi jiddiy kurash olib borish uchun mamlakat 3 oy muddatga tashqi dunyodan uzilishi lozimligini ma`lum qildi. Bu haqda UzA yozmoqda. Uning fikricha, hukumatning bugungi siyosati ofatni jilovlashga xizmat qilmayapti. Demak, kasallikning surunkali tus olish xavfi bor.Arab dunyosida mashhur bo`lgan “al-Arabiya” telekanalining internet sahifasida e`lon qilingan maqolada Abdurizo Aziziy masalaga jiddiy yondoshilmasa, koronavirus zanjiri uzilmasligini ta`kidlagan. Uning qarashlari Eron Prezidenti 18 apreldan e`tiboran salomatlikka kamroq xatar soladigan ishlarga ruxsat bergandan keyin oshkor etildi. Ayni masalada Jahon sog`liqni saqlash tashkiloti ham Eronni shoshmaslikka chaqirmoqda.So`nggi 24 soat ichida Eron Sog`liqni saqlash vazirligi ma`lumotlariga ko`ra, 111 kishi koronavirusdan vafot etib, qurbonlarning umumiy soni 4 585 kishiga etdi. Bir kunda 1 617 kishi virus yuqtirib olgani qayd etilib, umumiy son 73 303 ga tenglashdi. Hozirgacha ushbu kasallikdan 45 983 kishi sog`aydi. Bu ko`rsatkichlar Eron Yaqin Sharqda koronavirusdan eng ko`p jabrlangan mamlakat ekanini ko`rsatmoqda.